Kanne 28.11.2011 - Mega Brands v. SMHV − Diset (MAGNEXT)
(Asia T-604/11)
Kannekirjelmän kieli: englanti
Asianosaiset
Kantaja: Mega Brands International, Luxembourg, Zweigniederlassung Zug (Zug, Sveitsi) (edustaja: asianajaja A. Nordemann)
Vastaaja: sisämarkkinoiden harmonisointivirasto (tavaramerkit ja mallit)
Vastapuoli valituslautakunnassa: Diset, SA (Barcelona, Espanja)
Vaatimukset
sisämarkkinoiden harmonisointiviraston (tavaramerkit ja mallit) 27.9.2011 asiassa R 1695/2010-4 tekemä päätös on kumottava ja väite nro B 1383639 on hylättävä
vastaaja on velvoitettava korvaamaan oikeudenkäyntikulut.
Oikeudelliset perusteet ja pääasialliset perustelut
Yhteisön tavaramerkin hakija: Kantaja
Haettu yhteisön tavaramerkki: Mustavalkoinen kuviomerkki MAGNEXT luokkaan 28 kuuluvia tavaroita varten - yhteisön tavaramerkkihakemus nro 6588991
Sen tavaramerkki- tai merkkioikeuden haltija, johon väitemenettelyssä on vedottu: Vastapuoli valituslautakunnassa
Tavaramerkki- tai merkkioikeus, johon väitemenettelyssä on vedottu: Sanamerkin MAGNET 4 espanjalainen tavaramerkkirekisteröinti nro 2550099 luokkaan 28 kuuluvia tavaroita varten; sinivalkoisen kuviomerkin Diset Magnetics yhteisön tavaramerkkirekisteröinti luokkiin 16, 28 ja 41 kuuluvia tavaroita ja palveluja varten
Väiteosaston ratkaisu: Väitteen hyväksyminen ja yhteisön tavaramerkkihakemuksen hylkääminen kokonaisuudessaan
Valituslautakunnan ratkaisu: Valituksen hylkääminen
Kanneperusteet: Neuvoston asetuksen N:o 207/2009 8 artiklan 1 kohdan b alakohdan rikkominen, koska valituslautakunta erehtyi asianomaisten tavaramerkkien välisen sekaannusvaaran arvioinnissaan
____________